《分题得含春亭送李惟诚大参之陜西》
明代·罗钦顺

终南不改色，清渭仍东流。春花几开落，亭址馀荒丘。

城头北斗低，明月满高楼。金莲无消息，长夜风飕飕。

忆昔贞观初，庙堂多俊游。从容奉清问，高步登瀛洲。

王道何坦荡，致理侔殷周。嗟嗟令狐子，得君无与俦。

云胡延英奏，背汗沾重裘。形迹一以拘，肝胆何由投。

大夫中朝彦，揽辔澄西州。胜迹应遍览，兹亭无久留。

永怀明艮会，夙夕弘嘉猷。休声谅自致，允矣垂千秋。

作者简介：（1465—1547） 明江西泰和人，字允升，号整庵。弘治六年进士。授编修，迁南京国子监司业，以实行教士。忤刘瑾，革职为民。瑾诛复官，累迁吏部右侍郎。世宗即位，擢吏部尚书，以与张璁、桂萼同朝为耻，辞归。家居二十年，潜心性理之学。初笃信佛学，后舍弃。认为博学、审问、慎思、明辨、笃行，废一不可，卒谥文庄。有《困知记》、《整庵存稿》。